S-1122/2023

Mál þetta, sem dómtekið var 22. maí sl., er höfðað með ákæru, útgefinni af lögreglustjóranum á höfuðborgarsvæðinu 14. febrúar 2023, á hendur P-kvk-þgf I-kvk-þgf E-kvk-þgf, [...], [...], Mosfellsbæ, I.

Fyrir þjófnað með því að hafa, föstudaginn 1. janúar 2021, í félagi við þekktan aðila, brotist inn í [...] í Reykjavík og stolið þaðan hátalara, fartölvu, skjávarpa, skógrind, bastkörfu, hvítri tösku með ljósmyndum og tölvuskjá að óþekktu verðmæti.

Telst háttsemi þessi varða við 1. mgr. 244. gr. almennra hegningarlaga nr. 19/1940.

II.

Fyrir þjófnað með því að hafa, föstudaginn 1. janúar 2021, í félagi við þekktan aðila, brotist inn í geymslu að [...]í Reykjavík og stolið þaðan tölvu, málverki, veiðistöngum, skál, ljósmyndavél í myndavélatösku, sólgleraugum, hálsmeni og hnoðbyssu að óþekktu verðmæti.

Telst háttsemi þessi varða við 1. mgr. 244. gr. almennra hegningarlaga nr. 19/1940.

III.

Fyrir nytjastuld og skjalabrot með því að hafa, laugardaginn 10. apríl 2021, í félagi við þekktan aðila, heimildarlaust tekið ljósgráa bifreið af gerðinni Citroen með skráningarmerkinu [...] við Skólavörðustíg í Reykjavík og sett í blekkingarskyni skráningarmerkið [...] á bifreiðina en merkið tilheyrði ljósgrárri bifreið af gerðinni Citroen, en bifreiðin fannst að Þverholti í Reykjavík, þar sem lögregla hafði afskipti af ákærðu.

Telst háttsemi þessi varða við 1. mgr. 157. gr. og 1. mgr. 259. gr. almennra hegningarlaga nr. 19/1940.

IV.

Fyrir nytjastuld og umferðarlagabrot með því að hafa, mánudaginn 19. júlí 2021, heimildarlaust tekið bifreiðina [...] við [...] í Reykjavík og ekið henni svipt ökurétti og óhæf til að stjórna henni örugglega vegna áhrifa ávana- og fíkniefna (í blóðsýni mældist amfetamín 545 ng/ml, kókaín 35 ng/ml og metamfetamín 110 ng/ml) um Fjallkonuveg við [...]í Reykjavík, þar sem lögregla hafði afskipti af ákærðu.

Telst háttsemi þessi varða við 1. mgr. 259. gr. almennra hegningarlaga nr. 19/1940 og 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

Þess er krafist að ákærða verði dæmd til refsingar, til greiðslu alls sakarkostnaðar og til að sæta sviptingu ökuréttar skv. 99. gr. og 101. gr. umferðarlaga nr. 77/2019.

Ákærða kom fyrir dóminn 22. maí síðastliðinn ásamt skipuðum verjanda sínum og viðurkenndi skýlaust að hafa gerst sek um þá háttsemi sem henni er gefin að sök. Dómari taldi ekki ástæðu til að draga í efa að játning hennar væri sannleikanum samkvæm og var því farið með mál þetta samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu, eftir að sækjanda og verjanda ákærðu hafði verið gefinn kostur á að tjá sig um lagaatriði og ákvörðun viðurlaga. Krafðist verjandi vægustu refsingar sem lög leyfa og málsvarnarlauna sér til handa.

Ákærða er fædd í [...]. Samkvæmt framlögðu sakavottorði, dagsettu 8. febrúar 2023, var ákærða dæmd til greiðslu sektar að fjárhæð 1.340.000 kr. með dómi Héraðsdóms Reykjavíkur [...]2019, meðal annars fyrir akstur undir áhrifum ávana- og fíkniefna og akstur svipt ökurétti. Var hún þá jafnframt svipt ökuréttindum í 3 ár. Ákærða gekkst undir greiðslu sektar með lögreglustjórasátt 24. júní 2020, vegna aksturs svipt ökurétti, en sektargerðin var hegningarauki við framangreindan dóm frá [...]2019. Loks var ákærðu gerð viðurlagaákvörðun 6. október 2021, þar sem henni var gert að greiða sekt að fjárhæð 2.110.000 kr., meðal annars vegna aksturs undir áhrifum ávana- og fíkniefna og aksturs svipt ökurétti. Var hún þá svipt ökurétti í 5 ár. Brot ákærðu samkvæmt ákæru voru framin áður en ákærðu var gerð framangreind viðurlagaákvörðun frá 6. október 2021 og verður ákærðu því dæmdur hegningarauki nú, sbr. 78. gr. laga nr. 19/1940.

Með hliðsjón af framangreindu, sakarefni þessa máls, dómvenju og 77. gr. laga nr. 19/1940 þykir refsing ákærðu hæfilega ákveðin fangelsi í fjóra mánuði, en fresta skal fullnustu fangelsisrefsingarinnar og skal hún falla niður að liðnum þremur árum frá birtingu dóms þessa að telja haldi ákærða almennt skilorð 57. gr. almennra hegningarlaga nr. 19/1940. Þar sem um hegningarauka er að ræða við fyrrnefnda viðurlagaákvörðun, þar sem ákærða var m. a. svipt ökurétti í fimm ár, sætir ákærða, með vísan til dómvenju, ekki frekari sviptingu ökuréttar í máli þessu.

Ákærða greiði málsvarnarþóknun skipaðs verjanda síns, Þ-kk-ef Þ-kk-ef lögmanns, vegna vinnu á rannsóknarstigi og fyrir dómi, sem þykir hæfilega ákveðin 240.000 krónurað meðtöldum virðisaukaskatti, og 206.316 krónur í annan sakarkostnað.

Af hálfu ákæruvaldsins flutti málið K-x-x K-kk-nf.

B-kk-nf Þ-kk-nf héraðsdómari kveður upp dóm þennan.

DÓMSORÐ:

Ákærða, P-kvk-nf I-kvk-nf E-kvk-nf, sæti fangelsi í fjóra mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dómsins haldi ákærða almennt skilorð almennra hegningarlaga.

Ákærða greiði málsvarnarþóknun skipaðs verjanda síns, Þ-kk-ef Þ-kk-ef, 240.000 krónurað meðtöldum virðisaukaskatti, og 206.316 krónur í annan sakarkostnað.

B-kk-nf Þ-kk-nf héraðsdómari